
S T A N O V I S K O
k návrhu nariadenia vlády Slovenskej republiky o sprístupňovaní pyrotechnických výrobkov na trhu – nové znenie

I

Návrh nariadenia vlády Slovenskej republiky o sprístupňovaní pyrotechnických výrobkov na trhu predkladá na rokovanie vlády Slovenskej republiky predseda Úradu pre normalizáciu, metrológiu a skúšobníctvo Slovenskej republiky Jozef Mihok v súlade s Plánom legislatívnych úloh vlády Slovenskej republiky na rok 2014 a v spojení s listom číslo 10046/2014/KPV, ktorým predseda vlády Slovenskej republiky súhlasil s predĺžením termínu splnenia úlohy do 28. februára 2015.

II

Cieľom návrhu nariadenia vlády Slovenskej republiky je transponovať do právneho poriadku Slovenskej republiky smernicu Európskeho parlamentu a Rady 2013/29/EÚ z 12. júna 2013 o harmonizácii zákonov členských štátov týkajúcich sa sprístupňovania pyrotechnických výrobkov na trhu (prepracované znenie) (Ú. v. EÚ L 178, 28.6.2013) a vykonávaciu smernicu Komisie 2014/58/EÚ zo 16. apríla 2014, ktorou sa v súlade so smernicou Európskeho parlamentu a Rady 2007/23/ES zriadi systém identifikácie pyrotechnických výrobkov (Ú. v. EÚ L 115, 17.4.2014) a zabezpečiť tak kompatibilitu právneho poriadku Slovenskej republiky s právom Európskej únie.
III

Legislatívna rada vlády Slovenskej republiky prerokovala návrh nariadenia vlády Slovenskej republiky na svojich zasadnutiach dňa 3. februára a 10. marca 2015 a odporučila ho predložiť na rokovanie vlády Slovenskej republiky v novom znení, v ktorom budú zapracované jej pripomienky.

IV

Sekcia vládnej legislatívy Úradu vlády Slovenskej republiky konštatuje, že v novom znení predloženého návrhu nariadenia vlády Slovenskej republiky sú všetky pripomienky Legislatívnej rady vlády Slovenskej republiky (156 pripomienok) zapracované a odporúča vláde Slovenskej republiky návrh nariadenia vlády Slovenskej republiky schváliť, avšak ešte s touto legislatívnotechnickou pripomienkou:

K prílohe č. 2

· V časti III. treťom bode písm. c) je potrebné slová „treťom bode písm. b)“ nahradiť slovami „písmene b)“. Rovnaká pripomienka platí aj pre písmeno e).


V Bratislave 17. marca 2015
 
	
	




